Pia Kjærsgaard (DF), 1998-11-12:
For cirka trekvart år siden holdt Enhedslisten landsmøde.
Der debatterede man og nedsatte en studiegruppe, fordi man faktisk ikke kunne finde ud af, hvordan man forholdt sig til vold.
Jeg må næsten formode, at studiegruppen er kommet til et resultat med hensyn til det, som hr. Frank Aaen lige har udtalt.
Politiets Efterretningstjeneste offentliggjorde i april 1998
en redegørelse i forhold til efterforskning og information om den yderste højre- og venstrefløj.
Man havde sådan mere eller mindre besluttet sig til at tage den til efterretning, lige indtil der var nogle partier herinde, der begyndte at stille spørgsmål til justitsministeren omkring det spørgsmål, som justitsministeren naturligvis ikke sådan i fuld åbenhed, som det ellers plejer at foregå herinde, kunne svare på. Regeringen besluttede også ved offentliggørelsen af redegørelsen, at den skulle tages til efterretning, men har så efterfølgende ændret opfattelse. Dansk Folkeparti kan ikke støtte det her forslag.
Det må være sådan, at Politiets Efterretningstjeneste kan foretage deres lovlige arbejde uden hele tiden at skulle føle, at de har en ubehagelig ånde i nakken af emsige politikere. Politiets Efterretningstjeneste bør stå til ansvar over for justitsministeren personligt, ligesom det forholder sig for politiets andre enheder. Selvfølgelig skal ekstremister overvåges.
Så er det ligegyldigt, hvor de befinder sig i det politiske spektrum, uanset om det er på den yderste højrefløj eller den yderste venstrefløj.
Jeg kunne godt have ønsket mig, at Politiets Efterretningstjeneste f.eks. var gået langt, langt dybere ind i revolutionære bevægelser som Blekingegadebanden
, ligesom jeg synes, det er i orden, at SAP'ere og KAP'ere, marxister, leninister, stalinister og nazister sandsynligvis bliver overvåget.
Sådan må det naturligvis være i et demokratisk samfund.
Det er venstrefløjen, der har udvirket, at vi i dag har denne debat.
Det er venstrefløjen, som har fået regeringen på banen med det her forslag.
Dansk Folkeparti er da indtil videre tilfredse med, at det ser ud, som om der er en afvisning af forslaget, sådan som det ligger på nuværende tidspunkt.
Vi håber så ikke, at det vil lykkes venstrefløjen at gøre forslaget værre, end det rent faktisk er, og at regeringen måske kunne ende med at vedtage det med et meget snævert flertal sammen med SF og Enhedslisten. Vi håber bestemt også, at de forlydender, der har været i dag fra Venstre og De Konservative, om, at man ikke kan støtte forslaget under nogen omstændigheder - sådan må jeg opfatte det efter at have hørt hele debatten - heller ikke i en anden udformning, er rigtige.
Jeg må have lov til at opfatte det på den måde, at Venstre og De Konservative fortsat vil modarbejde, at man undersøger det nærmere på det plan, sådan som forslaget lægger op til.
Dansk Folkeparti opfatter forslaget som undergravende i forhold til Politiets Efterretningstjeneste.
Jeg har ikke fantasi til at forestille mig, at regeringen i sidste instans kan gå med til det.
Man må stadig væk forestille sig, at vil man have en efterretningstjeneste i et demokrati som vores, og det tror jeg, sådan føler jeg det, at der er bred opbakning til i det danske Folketing, ja, så skal der selvfølgelig være nogle retningslinjer - det er klart - som er fastlagt, og som også skal overholdes. Er der punkter, hvor nogen mener, at de retningslinjer ikke er overholdt - Dansk Folkeparti mener, de er overholdt - jamen så må det forholde sig sådan, at det diskuterer man enten i Kontroludvalget eller også meget gerne for vores skyld, fordi vi er et demokratisk indstillet parti, der synes, at alle partier skal være med, i Folketingets Retsudvalg, hvor alle partier er repræsenteret.
Vi opfatter helt klart det her forslag som, at man vil så mistillid til Politiets Efterretningstjeneste, at man vil opholde dem, sådan at de i det næste lange tidsrum, uanset hvor lang tid det her arbejde så skal forestå, udelukkende kan bruge deres tid på at være medvirkende til denne undersøgelse.
Det er vel ikke det, vi dybest set ønsker med vores efterretningstjeneste?
Dansk Folkeparti kan ikke støtte forslaget.